TILE BULU
Anwumabɔvolɛ Ne Mɔ Anwo Nɔhalɛ Edwɛkɛ
1. Duzu ati a ɔwɔ kɛ yɛsukoa anwumabɔvolɛ ne mɔ anwo debie ɛ?
GYIHOVA kulo kɛ yɛnwu ye abusua ne anwo edwɛkɛ. Anwumabɔvolɛ ne mɔ boka Nyamenle abusua ne anwo. Wɔ Baebolo ne anu, bɛfɛlɛ bɛ “Nyamenle amra.” (Dwobu 38:7) Duzu a anwumabɔvolɛ ne mɔ yɛ a? Kɛzi bɛboale menli wɔ tete ne ɛ? Asoo bɛbahola bɛaboa yɛ ɛnɛ ɔ?—Nea Awieleɛ Edwɛkɛ 8.
2. Nienwu a anwumabɔvolɛ ne mɔ vi a? Dodo nyɛ a Nyamenle bɔle bɛ a?
2 Ɔwɔ kɛ yɛnwu ɛleka mɔɔ anwumabɔvolɛ ne mɔ vi la. Kɔlɔsaema 1:16 ka kɛ, Gyihova bɔle Gyisɛse wiele la, akee ‘ɔbɔle ninyɛne kɔsɔɔti mɔɔ wɔ anwuma nee mɔɔ wɔ aze,’ mɔɔ anwumabɔvolɛ ne mɔ boka nwo la. Dodo nyɛ a Nyamenle bɔle bɛ a? Baebolo ne ka kɛ anwumabɔvolɛ mgbe ɛya dɔɔnwo a wɔ ɛkɛ a.—Edwɛndolɛ 103:20; Yekile 5:11.
3. Duzu a Dwobu 38:4-7 ka wɔ anwumabɔvolɛ ne mɔ anwo a?
3 Baebolo ne kilehile yɛ kɛ, Gyihova bɔle anwumabɔvolɛ ne mɔ kolaa na yeabɔ azɛlɛ ne. Mɔɔ bɛnwunle kɛ Nyamenle ɛbɔ azɛlɛ ne la, kɛzi bɛdele nganeɛ ɛ? Dwobu buluku ne ka kɛ anyelielɛ yile bɛ tɛkɛɛ. Ɛnee bɛle abusua mɔɔ bɛbɔ nu bɛsonle Gyihova a.—Dwobu 38:4-7.
ANWUMABƆVOLƐ NE MƆ BOA NYAMENLE MENLI
4. Kɛzi yɛkola yɛnwu kɛ anwumabɔvolɛ ne mɔ anye die menli nwo ɛ?
4 Anwumabɔvolɛ ne mɔ ɛhile menli nee bodane mɔɔ Gyihova lɛ maa azɛlɛ ne nee menli la anwo anyelielɛ dahuu. (Mrɛlɛbulɛ 8:30, 31; 1 Pita 1:11, 12) Ɔbayɛ kɛ mekɛ mɔɔ Adam nee Yive dele atua la, ɔyɛle bɛ nyane kpalɛ. Kɛkala, ɔbayɛ kɛ bɛdi nyane kpole ɔluakɛ bɛnwu kɛ menli dɔɔnwo ɛndie Gyihova. Noko saa awie nu ɔ nwo na ɔsia ɔba Nyamenle ɛkɛ a, anwumabɔvolɛ ne mɔ di fɛlɛko. (Luku 15:10) Anwumabɔvolɛ ne mɔ anye die menli mɔɔ sonle Nyamenle la anwo kpalɛ. Gyihova maa ye anwumabɔvolɛ ne mɔ boa ye azonvolɛ mɔɔ bɛwɔ azɛlɛ ye azo la na bɛbɔ bɛ nwo bane. (Hibuluma 1:7, 14) Maa yɛnlea ɛhye anwo neazo bie mɔ.
5. Kɛzi anwumabɔvolɛ ne mɔ boale Nyamenle azonvolɛ wɔ tete ne ɛ?
5 Gyihova zoanle ye anwumabɔvolɛ ne mɔ nwiɔ ɔmaanle bɛliele Lɔɔto nee ye abusua ne bɛvile Sodɔm nee Gomɔla ɛzɛkyelɛ ne anu. (Mɔlebɛbo 19:15, 16) Ɛvolɛ dɔɔnwo anzi, bɛvuandinle ngapezonli Daneɛle bɛdole awenade tunli nu, noko bɛangola bɛanyɛ ye ɛhwee ɔluakɛ Nyamenle “zoanle ye soanvolɛ manle ɔratotole awenade ne mɔ anloa anu.” (Daneɛle 6:22) Nzinlii mɔɔ ɛnee ɛzoanvolɛ Pita la efiade la, Gyihova zoanle ye anwumabɔvolɛ maanle ɔrayele ye. (Gyima ne 12:6-11) Anwumabɔvolɛma eza boale Gyisɛse wɔ mekɛ mɔɔ ɔwɔ azɛlɛ ye azo la. Kɛ neazo la, “Nyamenle soanvolɛma raboale ye” wɔ ye ɛzɔnenlɛ ne anzi. (Maake 1:13) Kolaa na bɛahu Gyisɛse la, anwumabɔvolɛ bie ‘ramaanle ye anwosesebɛ.’—Luku 22:43.
6. (a) Kɛzi yɛkola yɛnwu kɛ anwumabɔvolɛ ne mɔ boa Nyamenle azonvolɛ ɛnɛ ɛ? (b) Kpuya boni mɔ a yɛbazuzu nwo a?
6 Ɛnɛ, anwumabɔvolɛ ne mɔ ɛnye bɛ nwo ɛngile menli bieko. Noko Nyamenle maa bɛboa ye azonvolɛ. Baebolo ne se: “[Gyihova] soanvolɛ sinza bɛdabɛ mɔɔ bɛsulo ye la, na ɔdie bɛ ngoane.” (Edwɛndolɛ 34:7) Duzu ati a yɛhyia anwobanebɔlɛ a? Ɔluakɛ yɛlɛ agbɔvolɛ mɔɔ bɛlɛ tumi mɔɔ bɛkpondɛ kɛ bɛboda yɛ a. Bɛmɛ a le nwane mɔ? Nienwu a bɛvi a? Kɛzi bɛkpondɛ kɛ bɛboda yɛ a? Amaa yɛabua kpuya ɛhye mɔ la, maa yɛnlea mɔɔ zile wɔ mekɛ mɔɔ bɛbɔle Adam nee Yive anzi mekɛ ekyii la.
YƐ AGBƆVOLƐ MƆƆ YƐNNWU BƐ
7. Duzu a Seetan mɛlɛbɛla ne ɛmaa menli ɛyɛ a?
7 Wɔ Tile 3 ne anu, yɛzukoale anwumabɔvolɛ bie mɔɔ dele atua tiale Nyamenle na ɔkpondɛ kɛ ɔdi menli nwo zo tumi la anwo debie. Baebolo ne fɛlɛ ye Seetan Abɔnsam. (Yekile 12:9) Eza Seetan kpondɛ kɛ awie mɔ noko te atua tia Nyamenle. Ɔbɛlɛbɛlale Yive, na ɔvi mekɛ zɔhane mɔɔ ba la, yebɛlɛbɛla menli dɔɔnwo. Noko menli le kɛ Ebɛle, Yinɔko nee Nowa lile nɔhalɛ maanle Gyihova.—Hibuluma 11:4, 5, 7.
8. (a) Kɛzi anwumabɔvolɛ bie mɔ rayɛle mbɔnsam ɛ? (b) Amaa mbɔnsam ne mɔ anwu wɔ Azuyilɛ ne anu la, duzu a bɛyɛle a?
8 Wɔ Nowa mekɛ zo, anwumabɔvolɛ bie mɔ dele atua na bɛradɛnlanle azɛlɛ ye azo kɛ menli. Duzu ati ɔ? Baebolo ne se ɛnee bɛkpondɛ kɛ bɛgya mraalɛ. (Kenga Mɔlebɛbo 6:2.) Noko mɔɔ anwumabɔvolɛ ne mɔ yɛle la ɛnle kpalɛ. (Dwuudu 6) Zɔhane mekɛ ne, ɛnee menli dɔɔnwo bɔ ɛbɛla ɛtane na bɛyɛ basabasa kɛ anwumabɔvolɛ atisesebɛ ne mɔ la. Akee Gyihova bɔle kpɔkɛ kɛ ɔfa azuyilɛ yeazɛkye ɛtanevolɛma kɔsɔɔti. Noko ɔliele ye nɔhalɛ azonvolɛ ngoane. (Mɔlebɛbo 7:17, 23) Amaa anwumabɔvolɛ atisesebɛ ne mɔ anwu la, bɛziale bɛhɔle anwuma. Baebolo ne fɛlɛ anwumabɔvolɛ atisesebɛ ɛhye mɔ mbɔnsam. Bɛhɔbokale Seetan atuadelɛ ne anwo, na Abɔnsam rayɛle bɛ kpanyinli.—Mateyu 9:34.
9. (a) Duzu a dole mbɔnsam ne mɔ mɔɔ ziale hɔle anwuma la ɛ? (b) Duzu bieko a yɛbazuzu nwo a?
9 Ɔluakɛ mbɔnsam ne mɔ dele atua la ati, Gyihova anva bɛ amboka ye abusua ne anwo bieko. (2 Pita 2:4) Mbɔnsam ne mɔ ɛngola ɛngakyi bɛ nwo menli bieko ɛdeɛ, noko bɛtɛbɛlɛbɛla “ewiade amra amuala.” (Yekile 12:9; 1 Dwɔn 5:19) Maa yɛnlea ndenle mɔɔ bɛdua zo bɛbɛlɛbɛla menli dɔɔnwo la.—Kenga 2 Kɔlentema 2:11.
KƐZI MBƆNSAM NE MƆ BƐLƐBƐLA MENLI LA
10. Kɛzi mbɔnsam ne mɔ bɛlɛbɛla menli ɛ?
10 Mbɔnsam ne mɔ dua ndenle dɔɔnwo azo bɛlɛbɛla menli. Menli bie mɔ nee mbɔnsam ne mɔ mumua ne tendɛ anzɛɛ bɛdua menli mɔɔ tendɛ mbɔnsam ne mɔ anloa zo la anwo zo bɛ nee bɛ di adwelie. Bɛfɛlɛ nyɛleɛ ɛhye sunsum evinli nyɛleɛ. Noko Baebolo ne bɔ yɛ kɔkɔ kɛ yɛhwe yɛ nwo yɛvi mbɔnsam ne mɔ debie biala anwo. (Galeehyeama 5:19-21) Duzu ati ɔ? Kɛ mɔɔ bɔvolɛ fa ɛhane kye nane la, zɔhane ala a mbɔnsam ne mɔ dua mɛlɛbɛla zo kye menli na bɛdi bɛ nwo zo tumi a.—Nea Awieleɛ Edwɛkɛ 26.
11. Duzu a le abisadeɛ, na duzu ati a ɔwɔ kɛ yɛkoati a?
11 Adenle ko mɔɔ bɛdua zo bɛbɛlɛbɛla menli la a le abisadeɛ. Abisadeɛ a le sunsum nu nyɛleɛ mɔɔ bɛdua zo bɛbɔ mɔdenle kɛ bɛbanwu mɔɔ ɔbazi kenle bie anzɛɛ debie mɔɔ bɛnze ye la. Bie mɔ bahola anlea nwɔlɔra nu, agenga kaade bie azo edwɛkɛ, anlea bɔlo bie mɔɔ le kɛ neanleɛ la anu anzɛɛ anlea awie asa akunlu aha kenle bie edwɛkɛ. Menli dɔɔnwo te nganeɛ kɛ edwɛkɛ biala ɛnle nyɛleɛ ɛhye mɔ anwo, noko ɔnle nɔhalɛ. Esiane wɔ nu kpole kpalɛ. Kɛ neazo la, Baebolo ne kile kɛ, mbɔnsam ne mɔ nee menli mɔɔ bɔ mɔdenle ka kenle bie edwɛkɛ la a yɛ gyima a. Gyima ne 16:16-18, ka kɛzi “sunsum ɛtane” bie boale bɛlɛra bie ɔmaanle ‘ɔlile ahɔne’ anzɛɛ ɔhanle kenle bie edwɛkɛ la anwo edwɛkɛ. Mɔɔ ɛzoanvolɛ Pɔɔlo dule sunsum evinli ne vile bɛlɛra ne anwo la, yeangola yeanga kenle bie edwɛkɛ bieko.
12. (a) Duzu ati a esiane wɔ nu kɛ ɛ nee mowuamra badendɛ a? (b) Duzu ati a Nyamenle azonvolɛ ɛnva bɛ nwo ɛnwula ɛzɛneyɛlɛ nwo amaamuo bie mɔ anu a?
12 Mbɔnsam ne mɔ dua adenle fofolɛ zo bɛlɛbɛla menli. Bɛkpondɛ kɛ yɛdie yɛdi kɛ yɛbahola yɛ nee mowuamra adendɛ, yɛɛ menli mɔɔ ɛwu la ɛtɛwule, emomu bɛde aze wɔ ɛleka bie na bɛbahola bɛ nee yɛ adendɛ anzɛɛ bɛbahola bɛaboda yɛ. Kɛ neazo la, bie a awie mɔɔ ɔ gɔnwo anzɛɛ ye busuanli bie ɛwu la bahɔ awie mɔɔ ɔse ɔkola ɔtendɛ mowuamra anloa zo la ɛkɛ. Sonla ɛhye bahola aha ahenle agɔnwo anzɛɛ ye busuanli ne mɔɔ ɛwu la anwo edwɛkɛ anzɛɛ ɔbadendɛ kɛ ahenle mɔɔ ɛwu la ala. (1 Samoɛle 28:3-19) Ɛzɛne nu amaamuo dɔɔnwo gyi diedi mɔɔ kile kɛ menli mɔɔ ɛwu la tɛte aze la azo. Amaamuo ɛhye mɔ bie a le ɛzɛneyɛlɛ mgbole, awie mɔɔ ɛwu mɔɔ bɛkakye ye ɛvolɛ biala, afɔle mɔɔ bɛbɔ bɛmaa mowuamra, kunlane ɛhyilɛ, anzɛɛ epezilɛ. Amaamuo ɛhye mɔ amuala le sunsum evinli nyɛleɛ. Saa Kilisienema anva bɛ nwo anwula amaamuo ɛhye mɔ anu a, bie a bɛ mbusua anzɛɛ sua ne azo amra badendɛ atia bɛ, abɔ bɛ aholoba, anzɛɛ bie a bɛbakpo bɛ. Noko Kilisienema ze kɛ mowuamra ɛnde aze wɔ ɛleka bie. Yɛnrɛhola yɛ nee bɛ ɛnrɛdendɛ yɛɛ bɛnrɛhola bɛnrɛboda yɛ. (Edwɛndolɛ 115:17) Nea boɛ kpalɛ. Mmabɔ mɔdenle kɛ ɛ nee mowuamra anzɛɛ mbɔnsam ne mɔ badendɛ yɛɛ mmafa ɛ nwo ɛwula ɛzɛne nu amaamuo ɛhye mɔ biala anu.—Kenga Mɛla ne 18:10, 11; Ayezaya 8:19.
13. Duzu a menli mɔɔ ɛnee sulo mbɔnsam ne mɔ la ɛhola ɛyɛ a?
13 Mbɔnsam ne mɔ ɛmbɛlɛbɛla menli ala, eza bɛnwulonwunla bɛ. Ɛnɛ, Seetan nee ye mbɔnsam ne mɔ ze kɛ bɛ “mekɛ ɛha ekyi bie ala” na Nyamenle aye bɛ avi azɛlɛ ye azo, ɔti bɛ nye ɛbolo kpalɛ yɛɛ bɛ ti ɛyɛ se kpole kpalɛ. (Yekile 12:12, 17) Noko kɛkala, menli dɔɔnwo mɔɔ ɛnee sulo mbɔnsam ne mɔ la ɛnzulo bɛ bieko. Kɛ ɔyɛle mɔɔ akee bɛnzulo bɛ bieko ɛ?
KO TIA MBƆNSAM NE MƆ NA TWE Ɛ NWO FI BƐ NWO
14. Kɛ ɔkɛyɛ na yɛahwe yɛ nwo yɛavi sunsum evinli ne mɔ anwo kɛ mɔɔ ɛvoya mɔɔ limoa Kilisienema ne yɛle la ɛ?
14 Baebolo ne ka kɛzi yɛbaho yɛatia sunsum evinli ne mɔ, na yɛahwe yɛ nwo yɛavi bɛ nwo la kile yɛ. Kɛ neazo la, ɛnee menli bie mɔ mɔɔ bɛwɔ Ɛfɛsɛse la nee mbɔnsam ne mɔ tendɛ kolaa na bɛazukoa nɔhalɛ ne. Kɛzi bɛholale bɛhwenle bɛ nwo ɛ? Baebolo ne ka kɛ: “Ngonyiama dɔɔnwo ne ala vale bɛ mbuluku mɔɔ bɛfa bɛyɛ bɛ gyima la rale manle bɛyelale bɛ wɔ bagua nu.” (Gyima ne 19:19) Kɛmɔ ɛnee bɛkpondɛ kɛ bɛyɛ Kilisienema la ati, bɛyelale bɛ ngonyia mbuluku ne mɔ amuala. Zɔhane ala a ɔwɔ kɛ menli yɛ ye ɛnɛ a. Ɔwɔ kɛ awie biala mɔɔ ɔkpondɛ kɛ ɔsonle Gyihova la sɛkye mbɔnsam ne mɔ debie biala mɔɔ ɔlɛ la. Ninyɛne ɛhye mɔ bie a le mbuluku, vidio, edwɛne, nwɔhoalilɛ ninyɛne nee ngɛlata mɔɔ maa ɔyɛ kɛ asɛɛ nvonleɛ biala ɛnle ngonyia anzɛɛ sunsum evinli nyɛleɛ nwo na anyelielɛ wɔ nu la. Bie mɔ noko a le ninyɛne mɔɔ menli fa sia bɛ nwo anzɛɛ kyekye bɛ nwo kɛ bɛfa bɛabɔ bɛ nwo bane bɛavi esiane nwo la.—1 Kɔlentema 10:21.
15. Duzu bieko a ɔwɔ kɛ yɛyɛ na yɛahola yɛaho yɛatia Seetan nee ye mbɔnsam ne mɔ a?
15 Ɛfɛsɛsema ne yelale bɛ ngonyia mbuluku ne mɔ la, ye ɛvolɛ dɔɔnwo anzi, ɛzoanvolɛ Pɔɔlo hɛlɛle kɛ ɔwɔ kɛ bɛkɔ zo ‘bɛko’ bɛtia “sunsum nu anwuma ɛlɔnema amumuyɛ” ne mɔ. (Ɛfɛsɛsema 6:12) Bɛyelale bɛ mbuluku ne mɔ ɛdeɛ, noko ɛnee mbɔnsam ne mɔ ɛlɛbɔ mɔdenle kɛ bɛbagyegye bɛ. Ɛhye ati, duzu a ɛnee ɔwɔ kɛ bɛyɛ a? Pɔɔlo hanle hilele bɛ kɛ: “Bɛva diedi bɛyɛ bɛ sa nu enyinlike, ɔluakɛ yemɔ a bɛbava bɛalie Abɔnsam senle ɛda ne mɔɔ ɔkɛdo la amuala bɛanlua bɛ a.” (Ɛfɛsɛsema 6:16) Kɛ mɔɔ enyinlike bɔ sogyanli nwo bane wɔ konle nu la, zɔhane ala a yɛ diedi bahola abɔ yɛ nwo bane a. Saa yɛlɛ Gyihova anu anwodozo bɔkɔɔ kɛ ɔbahola yeabɔ yɛ nwo bane a, yɛbahola yɛaho yɛatia Seetan nee ye mbɔnsam ne mɔ.—Mateyu 17:20.
16. Kɛ ɔkɛyɛ na yɛamaa yɛ diedi nu amia ɛ?
16 Kɛzi yɛbahola yɛamia diedi mɔɔ yɛlɛ wɔ Gyihova anu la anu ɛ? Ɔwɔ kɛ yɛkenga Baebolo ne dahuu na yɛsukoa kɛ yɛbava yɛ nwo yɛado Gyihova anwo zo kɛ ɔbɔ yɛ nwo bane. Saa yɛlɛ Gyihova anu anwodozo kpalɛ a, Seetan nee ye mbɔnsam ne mɔ ɛnrɛhola ɛnrɛboda yɛ.—1 Dwɔn 5:5.
17. Duzu bieko a babɔ yɛ nwo bane avi mbɔnsam ne mɔ anwo a?
17 Duzu bieko a ɛnee ɔwɔ kɛ Kilisienema mɔɔ bɛwɔ Ɛfɛsɛse la yɛ a? Ɛnee bɛde sua mɔɔ sunsum evinli nyɛleɛ ɛbu zo la azo. Yemɔti Pɔɔlo hanle hilele bɛ kɛ: “Mekɛ biala bɛzɛlɛ.” (Ɛfɛsɛsema 6:18) Ɛnee ɔhyia kɛ bɛsɛlɛ Gyihova kɛ ɔbɔ bɛ nwo bane mekɛ biala. Na yɛdayɛ noko ɛ? Yɛdayɛ noko yɛde ewiade mɔɔ mbɔnsam anzɛɛ sunsum evinli nyɛleɛ ɛyi ye tɔ la anu. Yemɔti ɔwɔ kɛ yɛsɛlɛ Gyihova anwobanebɔlɛ yɛɛ ɔhyia kɛ yɛbɔ ye duma wɔ yɛ asɔneyɛlɛ nu. (Kenga Mrɛlɛbulɛ 18:10.) Saa yɛkɔ zo yɛsɛlɛ Gyihova kɛ ɔlie yɛ ɔvi Seetan asa nu a, Gyihova babua yɛ nzɛlɛlɛ ne.—Edwɛndolɛ 145:19; Mateyu 6:13.
18, 19. (a) Kɛzi yɛbahola yɛali Seetan nee mbɔnsam ne mɔ anwo zo konim ɛ? (b) Kpuya boni a bɛbabua wɔ tile bieko anu a?
18 Saa yɛfuandi sunsum evinli nyɛleɛ debie biala yɛgua na yɛfa yɛ nwo yɛto Gyihova anwo zo kɛ ɔbɔ yɛ nwo bane a, yɛbahola yɛaho yɛatia Seetan nee ye mbɔnsam ne mɔ. Ɔnle kɛ yɛsulo bɛ. (Kenga Gyemise 4:7, 8.) Gyihova lɛ tumi kpole tɛla mbɔnsam ne mɔ. Ɔhwenle bɛ nzo wɔ Nowa mekɛ zo, na ɔbazɛkye bɛ bɔkɔɔ kenle bie. (Dwuudu 6) Kakye kɛ, tɛ yɛ ngomekye a yɛlɛko konle ne a. Gyihova ɛlɛmaa ye anwumabɔvolɛ ne mɔ abɔ yɛ nwo bane. (2 Arelemgbunli 6:15-17) Yɛbahola yɛanyia anwodozo kɛ, Gyihova baboa yɛ yeamaa yɛali Seetan nee mbɔnsam ne mɔ anwo zo konim.—1 Pita 5:6, 7; 2 Pita 2:9.
19 Noko saa Seetan nee mbɔnsam ne mɔ ɛlɛmaa yɛanwu amaneɛ a, ɛnee duzu ati a Nyamenle ɛtɛsɛkyele bɛ a? Bɛbabua kpuya ɛhye wɔ tile bieko anu.
bam_Latn fon_Latn twi_Latn twi_Latn twi_Latn twi_Latn twi_Latn twi_Latn twi_Latn nus_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn ewe_Latn ewe_Latn twi_Latn dyu_Latn bam_Latn twi_Latn bam_Latn twi_Latn bam_Latn twi_Latn kbp_Latn bam_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn